Þá 15 mánuði sem kórónuveirufaraldurinn hefur staðið hafa Víðir Reynisson og Rögnvaldur Ólafsson unnið átján hundruð yfirvinnutíma í tengslum við farsóttina. Landlæknir og sóttvarnalæknir hafa ekki fengið greidda neina yfirvinnutíma heldur launaauka.
Víðir Reynisson og Rögnvaldur Ólafsson hjá Almannavörnum hafa unnið nærri átján hundruð yfirvinnutíma í tengslum við kórónuveirufaraldurinn. Alma Möller, landlæknir, og Þórólfur Guðnason, sóttvarnalæknir, hafa ekki fengið greidda neina yfirvinnu heldur launaauka þann tíma sem faraldurinn hefur staðið.
Þetta kemur fram í svörum Almannvarnadeildar ríkislögreglustjóra og landlæknisembættisins við fyrirspurnum fréttastofu. Víðir, Rögnvaldur, Alma og Þórólfur hafa staðið vaktina frá því að kórónuveirufaraldurinn hófst fyrir 15 mánuðum; svarað spurningum á upplýsingafundum sem um tíma voru daglegt brauð, veitt fjölmiðlum viðtöl, nánast á öllum tímum sólarhringsins og svo allt hitt sem fram hefur farið á bakvið tjöldin, Sem dæmi um þá miklu vinnu sem fylgt hefur farsóttinni má nefna að Þórólfur hefur sent heilbrigðisráðherra yfir sjötíu minnisblöð um hinar og þessar sóttvarnaaðgerðir.
Í svari Hjördísar Guðmundsdóttur, samskiptastjóra Almannavarna, er miðað við janúar á síðasta ári til maí á þessu ári en óvissustigi almannavarna vegna COVID var lýst yfir þann 27. janúar í fyrra. Á þessu tímabili hefur Rögnvaldur Ólafsson unnið nærri 1.200 yfirvinnutíma. 480 tímar eru hluti af fastri yfirvinnu en 709 vegna umfram vinnu. Af þessum yfirvinnutímum voru 737 yfirvinnutímar tengdir COVID-19.
Víðir Reynisson hefur á sama tímabili unnið þrettán hundruð og fjörutíu yfirvinnutíma - sjöhundruð sjötíu og átta voru hluti af fastri yfirvinnu en sex hundruð níutíu og þrír vegna umfram yfirvinnu. Af þessum þrettán hundruð yfirvinnutímum voru rúmlega þúsund tengdir kórónuveiruveirufaraldrinum. Þeir Víðir og Rögnvaldur hafa því unnið nærri 1.800 yfirvinnutíma í tengslum við faraldurinn en báðir voru frá vinnu um tíma eftir að hafa smitast af veirunni.
Fram kemur í svarinu að Víðir sé með 826 þúsund krónur í föst laun á mánuði en Rögnvaldur 786 þúsund.
Í svari frá embætti landlæknis kemur fram að Alma og Þórólfur hafi ekki fengið greidda neina yfirvinnutíma heldur sín föstu laun auk álags.Fastlega má þó gera ráð fyrir að vinnudagurinn hjá þeim hafi verið jafn langur og hjá Rögnvaldi og Víði þann tíma sem faraldurinn hefur geisað. Heilbrigðisráðuneytið ákvað launaauka til Ölmu og hefur hann að meðaltali numið 10 prósentum á mánuði þá fimmtán mánuði sem faraldurinn hefur staðið og er heildarupphæðin tvær og hálf milljón króna
Launaauki til Þórólfs hefur að meðaltali numið 12,1 prósenti á mánuði og var greidd sem eingreiðsla fyrsta október í fyrra. Heildarupphæðin er tvær komma átta milljónir. Fram kemur í svarinu að leitað hafi verið ráðgjafar hjá bæði heilbrigðisráðuneytinu og kjara-og mannauðssýslu ríkisins við þá ákvörðun.
Þá 15 mánuði sem kórónuveirufaraldurinn hefur staðið hafa Víðir Reynisson og Rögnvaldur Ólafsson unnið átján hundruð yfirvinnutíma í tengslum við farsóttina. Landlæknir og sóttvarnalæknir hafa ekki fengið greidda neina yfirvinnutíma heldur launaauka.